รัชทายาทของง่อก๊ก (ค.ศ. 209-241)
หน้านี้เป็นชื่อบุคคลจีน นามสกุลคือ *ซุน (孫)*

**ซุนเต๋ง** (ค.ศ. 209 – พฤษภาคมหรือมิถุนายน ค.ศ. 241) มีชื่อในภาษาจีนกลางว่า **ซุน เติง** (จีน: 孫登; พินอิน: *Sūn Dēng*) ชื่อรอง **จื่อเกา** (จีน: 子高; พินอิน: *Zǐgāo*) เป็นเจ้าชายของรัฐง่อก๊กในยุคสามก๊กของจีน เป็นโอรสองค์โตของซุนกวนจักรพรรดิผู้ก่อตั้งง่อก๊ก ซุนเต๋งดำรงตำแหน่งรัชทายาทแห่งง่อก๊กตั้งแต่ ค.ศ. 229 จนกระทั่งสิ้นพระชนม์ในปี ค.ศ. 241

วัยเยาว์
--------

ซุนเต๋งเป็นบุตรชายคนโตของซุนกวน จักรพรรดิผู้ก่อตั้งรัฐง่อก๊ก ซุนเต๋งเกิดจากมารดาที่มีสถานะต่ำ และได้รับการเลี้ยงดูตั้งแต่เด็กโดยซีฮูหยิน ภรรยาคนที่ 2 ของซุนกวน

เมื่อโจผีจักรพรรดิแห่งรัฐวุยก๊กแต่งตั้งซุนกวนให้เป็นเงาอ๋อง (吳王 *อู๋หวาง*) หรืออ๋องแห่งง่อในปี ค.ศ. 221 ซุนกวนตั้งให้ซุนเต๋งมีบรรดาศักดิ์ว่านฮู่โหว (萬戶侯) มีศักดินาหนึ่งหมื่นครัวเรือน และตั้งมีตำแหน่งขุนพลราชองครักษ์ตะวันออก (東中郎將 *ตงจงหลางเจี้ยง*) แต่ซุนเต๋งปฏิเสธตำแหน่งโดยอ้างว่าป่วย ในปีเดียวกันซุนเต๋งตั้งให้ซุนเต๋งเป็นรัชทายาท เมื่อโจผีมีรับสั่งให้ซุนกวนส่งตัวซุนเต๋งไปยังลกเอี๋ยงนครหลวงของวุยก๊กเพื่อไปเป็นตัวประกันความภักดีของซุนกวน แต่ซุนกวนปฏิเสธและประกาศตนเป็นอิสระ

พระประวัติและสิ้นพระชนม์
------------------------

มีบันทึกว่าซุนเต๋งเป็นผู้ทั้งฉลาดและมีคุณธรรม มีความสามารถทุกอย่างเช่นบุรุษผู้ยิ่งใหญ่ ซุนกวนทรงมอบหมายให้จูกัดเก๊ก (諸葛恪 *จูเก่อ เค่อ*), กู้ ถาน (顧譚), เตียวหิว (張休 *จาง ซิว*), เฉิน เปี่ยว (陳表) และคนอื่น ๆ ให้ทำหน้าที่เป็นข้าราชบริพารขุนนางส่วนพระองค์ของรัชทายาท ซุนเต๋งทรงปฏิบัติต่อขุนนางของตนอย่างเมตตากรุณา ยกตัวอย่างเช่น ซุนเต๋งทรงอนุญาตให้คนอื่น ๆ นั่งบนรถคันเดียวกับพระองค์และนอนใกล้กับพระองค์ วังของรัชทายาทถือเป็นสถานที่ที่มีผู้มีความโดดเด่นเป็นจำนวนมากที่สุดแห่งหนึ่งของจีน

ซุนเต๋งแสดงความกตัญญูต่อทั้งบิดาและมารดาบุญธรรม แม้ว่าซีฮูหยินจากหย่าร้างจากซุนกวนในปี ค.ศ. 212 เมื่อซุนเต๋งอายุ 20 ปีได้เรียนตำราประวัติศาสตร์*ฮั่นชู*ตามคำสั่งของบิดา เมื่อซุนกวนสถาปนาตนเป็นจักรพรรดิในปี ค.ศ. 229 และย้ายนครหลวงจากบู๊เฉียง (武昌 *อู่ชาง*; อยู่ในนครเอ้อโจว มณฑลหูเป่ย์ในปัจจุบัน) ไปยังเกียนเงียบ ซุนเต๋งและเหล่าพระอนุชายังคงอยู่ที่บู๊เฉียง ซุนเต๋งทรงรับผิดชอบดูแลภาคตะวันตกของง่อก๊กโดยได้ความช่วยเหลือจากลกซุนและชื่อ อี๋ (是儀) จนกระทั่งซุน ลฺวี่ (孫慮) พระอนุชาสิ้นพระชนม์ในปี ค.ศ. 232 ซุนเต๋งจึงเสด็จไปหาพระบิดาที่เกียนเงียบและประทับอยู่ที่นั่นตั้งแต่นั้นมา

ในปี ค.ศ. 234 ซุนกวนทรงนำทัพด้วยพระองค์เองในการโจมตีครั้งใหญ่ที่หับป๋าเมืองชายแดนของวุยก๊ก พระองค์ให้ซุนเต๋งอยู่ที่นครหลวงด้านหลัง ในเวลานั้นซุนเต๋งได้ออกกฎหมายป้องกันอาชญากรรมซึ่งประสบความสำเร็จ แต่ซุนเต๋งไม่ได้สืบราชบัลลังก์ถัดจากพระบิดา เพราะซุนเต๋งทรงพระประชวรสิ้นพระชนม์เสียก่อนขณะพระชนมายุ 33 พรรษา (ตามการนับอายุแบบเอเชียตะวันออก) ก่อนที่ซุนเต๋งจะเสียพระชนม์ได้ทรงพระอักษรให้กำลังใจพระบิดาและแนะนำผู้มีความสามารถ พระศพของซุนเต๋งได้รับการฝังในบริเวณนครจฺวี้หรง มณฑลเจียงซูในปัจจุบัน ภายหลังย้ายไปยังสุสานเตียวเหลง (蔣陵 *เจี่ยงหลิง*) ที่ภูเขาม่วงในมณฑลเจียงซู ซุนเต๋งได้รับสมัญญานามว่า "รัชทายาทเซฺวียน" (宣太子 *เซฺวียนไท่จื่อ*)

ชีวิตส่วนพระองค์
----------------

ในปี ค.ศ. 225 ซุนกวนให้ซุนเต๋งสมรสกับโจวเฟย์บุตรสาวของจิวยี่ ซุนเต๋งยังมีพระสนมอีกคนที่มีตำแหน่ง*ชูเยฺวี่ยน* (淑媛) เป็นบุตรสาวของรุ่ย เสฺวียน (芮玄) ซุนเต๋งมีพระโอรส 3 พระองค์คือ ซุน ฝาน (孫璠), ซุน อิง (孫英) และซุน ซี (孫希) ไม่ทราบแน่ชัดว่ามารดาของพระโอรสเป็นใคร ทั้งซุน ฝานและซุน ซีสิ้นพระชนม์ตั้งแต่ยังทรงพระเยาว์ ซุน อิงจึงได้รับบรรดาศักดิ์เป็นอู๋โหว (吳侯) เมื่อทรงเจริญพระชันษาขึ้่น แต่ท้ายที่สุดซุน อิงถูกประหารชีวิตเพราะถูกกล่าวหาว่าทรงพยายามลอบสังหารซุนจุ๋น ผู้สำเร็จราชการแทนพระองค์ในรัชสมัยของซุนเหลียงจักรพรรดิง่อก๊กลำดับที่ 2

ดูเพิ่ม
-------

* รายชื่อบุคคลในยุคสามก๊ก
* พงศาวลีง่อก๊ก

หมายเหตุ
--------

1. ↑  วันที่นี้ยังเป็นวันที่ซุนกวนขึ้นครองราชย์เป็นจักรพรรดิ (วัน*ปิ่งเชิน* เดือน 4 ของศักราช*หฺวางหลง*ปีที่ 1) ก่อนหน้านี้ซุนกวนมีฐานะเป็นเงาอ๋องหรืออ๋องแห่งง่อ ซุนเต๋งก็มีตำแหน่งเป็นรัชทายาทของซุนกวน ซุนกวนขึ้นเป็นเงาอ๋องในวันที่ 23 กันยายน ค.ศ. 221 (วัน*ติงซื่อ* เดือน 8 ของศักราชอ้วยโช่ปีที่ 2 ในรัชสมัยของโจผีแห่งวุยก๊ก
2. 1 2  ชีวประวัติของซุนกวนใน*จดหมายเหตุสามก๊ก*บันทึกว่าซุนเต๋งสิ้นพระชนม์ในเดือน 5 ของศักราชชื่ออูปีที่ 4 ในรัชสมัยของซุนกวน เดือนนี้เทียบได้กับช่วงเวลาระหว่างวันที่ 28 พฤษภาคมถึง 25 มิถุนายน ค.ศ. 241 ในปฏิทินกริโกเรียน

อ้างอิง
-------

1. ↑  *จือจื้อทงเจี้ยน* เล่มที่ 69).
2. ↑  ([赤烏四年]五月，太子登卒。) *จดหมายเหตุสามก๊ก* เล่มที่ 47.
3. ↑  (孙登字子高，权长子也。) *จดหมายเหตุสามก๊ก* เล่มที่ 59.
4. ↑  (魏黄初二年，以权为吴王，拜登东中郎将，封万户侯，登辞疾不受.) *จดหมายเหตุสามก๊ก* เล่มที่ 59.
5. ↑  (是岁，立登为太子...) *จดหมายเหตุสามก๊ก* เล่มที่ 59.
6. ↑  (于是诸葛恪、张休、顾谭、陈表等以选入，侍讲诗书，出从骑射。) *จดหมายเหตุสามก๊ก* เล่มที่ 59.
7. ↑  (与恪、休、谭等或同舆而载，或共帐而寐。) *จดหมายเหตุสามก๊ก* เล่มที่ 59.
8. ↑  (于是东宫号为多士。) *จดหมายเหตุสามก๊ก* เล่มที่ 59.
9. ↑  Destenay, Anne L. (1986). *China*. United States: Nagel Publishers. p. 822. ISBN 2826307649.
10. ↑  (年三十三卒。) *จดหมายเหตุสามก๊ก* เล่มที่ 59.
11. ↑  (黄武四年，权为太子登娉周瑜女...) *จดหมายเหตุสามก๊ก* เล่มที่ 53. บันทึกนี้่ปรากฏในชีวประวัติเทียเป๋ง โดยเทียเป๋งเป็นขุนนาง (เสนาบดีพิธีการ) ผู้ต้อนรับโจวเฟย์มายังเมืองง่อกุ๋น (秉守太常，迎妃于吴...)
12. ↑  (权为子登拣择淑媛，群臣咸称玄父祉兄良并以德义文武显名三世，故遂娉玄女为妃焉。) อรรถาธิบายจาก*อู๋ชู*ใน*จดหมายเหตุสามก๊ก* เล่มที่ 61. บันทึกนี้ปรากฏในชีวประวัติพัวโยย โดยพัวโยยได้บัญชาการกองกำลังของรุ่ย เสฺวียนหลังรุ่ย เสฺวียนเสียชีวิต

### บรรณานุกรม

* ตันซิ่ว (ศตวรรษที่ 3). *จดหมายเหตุสามก๊ก* (*ซานกั๋วจื้อ*).
* เผย์ ซงจือ (ศตวรรษที่ 5). *อรรถาธิบายจดหมายเหตุสามก๊ก* (*ซานกั๋วจื้อจู้*).

| * ด
* ค
* ก
บุคคลสำคัญในง่อก๊ก |
| --- |
| จักรพรรดิ | 
* ซุนกวน
* ซุนเหลียง
* ซุนฮิว
* ซุนโฮ (*ซุน เฮ่า*)

 |
| จักรพรรดินีและพระสนม | 
* เซี่ยฟูเหริน
* ซีฮูหยิน
* พัวฮูหยิน
* ปู้ เลี่ยนชือ
* ฮองฮูหยิน
* จักรพรรดินีจิ้งไหฺว
* เฉฺวียน ฮุ่ยเจี่ย
* จักรพรรดินีจู
* พระพันปีเหอ
* เถิงฟานหลาน

 |
| เชื้อพระวงศ์ | 
* กิมก๋งจู๋ (*ซุน หลู่ปาน*)
* ซุนเต๋ง
* ซุน ลฺวี่
* ซุนโฮ (*ซุน เหอ*)
* ซุน ป้า
* ซุน เฟิ่น
* ซุน หลู่-ยฺวี่
* ซุนหวน
* ซุนเสียว

 |
| ผู้สำเร็จราชการแผ่นดิน | 
* ซุน เช่า
* โกะหยง
* ลกซุน
* เปาจิด
* จู จฺวี้
* ซุนจุ๋น
* ซุนหลิม
* ผูหยาง ซิง
* ลู่ ข่าย
* ว่าน ยฺวี่
* เตียวเค้า

 |
| ขุนนางฝ่ายพลเรือน | 
* งอซัน
* งำเต๊ก
* งิมหุน
* จี้ เยี่ยน
* ซีหอง
* เตียวเจียว
* เตียวอุ๋น
* เทียเป๋ง
* พัวโยย
* ยีหวน
* เหยียมจุ้น

 |
| ขุนนางฝ่ายทหาร | 
* จวนจ๋อง
* จิวท่าย
* จิวหอง
* จูกัดกิ๋น
* จูกัดเก๊ก
* จูตี
* จูหวน
* จูเหียน
* ชีเซ่ง
* ซงเขียม
* เตงฮอง
* เตียวเป๋า
* เตียวหิว
* เทียเภา
* บิฮอง
* บุนขิม
* บุนเอ๋ง
* พัวเจี้ยง
* ลกข้อง
* เล่งทอง (*ลั่ว ถ่ง*)
* เล่งทอง (*หลิง ถ่ง*)
* ลิต้าย
* ลิห้อม
* ฮันต๋ง
* เฮ่อ ฉี

 |
| อื่น ๆ | 
* เก๋อ เสฺวียน
* เฉา ปู้ซิ่ง

 |